Det blir ingen oljevirksomhet i de mest sårbare områdene i nord den neste fireårsperioden. Venstre har fått gjennomslag for sitt syn i den nye trepartiregjeringen.
– Denne plattformen rigger landet for grønn omstilling. Klimautfordringen er planetens største utfordring, og vi skal ta vare på de mest sårbare områdene i norsk natur, sa Venstre-leder Trine Skei Grande da den nye regjeringsplattformen ble lagt frem på Jeløya søndag ettermiddag.
Dette er noe av det den nye regjeringen lover:
De skal ikke åpne for petroleumsvirksomhet, eller konsekvensutrede i henhold til petroleumsloven, i havområdene utenfor Lofoten, Vesterålen og Senja i perioden 2017 – 2021.
De skal ikke iverksette petroleumsvirksomhet ved Jan Mayen, iskanten, Skagerak eller på Mørefeltene.
Det skal også fastslås en definisjon av hvor iskanten faktisk går.
Regjeringen og samarbeidspartiene er i samarbeidsavtalen var i forrige periode enige om at det ikke skulle være oljeboring ved iskanten mot Arktis, men det har ikke vært enighet om hvor iskanten faktisk er. I 2015 flyttet regjeringen Solberg iskanten 70 kilometer lenger nord, og åpnet områder for oljeboring som inntil da hadde ligget nord for iskanten.
Regjeringens nye definisjon av iskanten ble ikke godkjent av Stortinget.